En aquest espai us proposem que visiteu una pàgina del web del Departament de Cultura o altres webs de temes culturals relacionats amb la Generalitat de Catalunya.
En aquesta ocasió us recomanem el nou web de l'espai de Dades culturals del web de Cultura.
Dades culturals és la finestra a nombrosos continguts d'informació de qualitat en matèries de cultura i creació que el Departament posa a la lliure disposició del ciutadà.
Es tracta de documentació en forma d'anuaris, informes, estadístiques, treballs tècnics, apunts d'actualitat o metodologies que elabora el Departament per tal d'analitzar la realitat cultural de Catalunya.
L'objectiu és esdevenir un canal d'informació de primer ordre en l'àmbit cultural i en la difusió d'anàlisis sectorials i d'estadístiques.
Amb la voluntat de millorar-ne la visibilitat i garantir-ne un accés més ràpid, la nova pàgina organitza aquesta informació amb una distribució que simplifica la cerca dels documents i afavoreix la màxima disponibilitat de les dades exposades.
A més, el seu nou disseny responsiu permet la correcta visualització des de tipus de dispositius: ordinadors de taula, telèfons intel·ligents, tauletes de diferents sistemes...
Us presentem també un web destacat de casa nostra: el web de la Xarxa territorial de Museus de Lleida i Aran.
La Xarxa forma part del sistema de xarxes territorials de la Generalitat de Catalunya, que es despleguen en el conjunt del territori per tal de garantir la preservació i la difusió del patrimoni moble de Catalunya de manera concertada entre les diverses institucions que el gestionen, així com resoldre els desequilibris territorials i de distribució.
La Xarxa de Museus de Lleida i Aran està formada per 10 museus registrats.
Els seus objectius estratègics són: incrementar i diversificar els públics per una millora del retorn social i de la seva visibilitat al servei de la ciutadania; contribuir en la millora de l'eficiència en l'organització i gestió per adaptar-se a les necessitats i reptes actuals; impulsar la recerca aplicada per tal d'augmentar la qualitat de les activitats; ajudar a mantenir les funcions de conservació, restauració i documentació per tal de garantir una òptima custòdia del patrimoni dels museus i, finalment, estimular el coneixement, la promoció i la dinamització del territori a partir del patrimoni material i immaterial representatiu de l'entorn.
Visiteu el seu web per accedir a tota la informació.
• Xarxa territorial de Museus de Lleida i Aran
Per últim, us volem ensenyar un web de fora de Catalunya.
En aquesta ocasió us proposem que visiteu el web de l' ICOM (Consell Internacional de Museus), amb motiu de la celebració del Dia Internacional dels Museus (DIM), el 18 de maig.
L'ICOM va ser creat l'any 1946 i actualment és una xarxa formada per més de 35.000 museus i professionals de museus que representen la comunitat museística internacional.
El Dia Internacional dels Museus el va crear l'ICOM l'any 1977 amb l'objectiu de sensibilitzar el públic respecte a la importància dels museus en el desenvolupament de la societat.
Tradicionalment, el DIM se celebra el 18 de maig i als cinc continents, a Europa, també, se celebra la Nit dels Museus, que enguany coincideix amb el dissabte 21 de maig.
El tema del DIM 2016 és Museus i Paisatges Culturals.
Podeu consultar les activitats que organitzen els museus de Catalunya des del següent enllaç: DIM 2016